Bekende egpaar op plaas aangevalArgieffoto: Reint Dykema Dr. Koos Troskie, ŉ bekende geneesheer op Kroonstad in die Vrystaat, en sy bedlêende vrou, Natalie, is op hul plaas buite die dorp aangeval. Kapt. Stephen Thakeng, polisiewoordvoerder, het gesê Troskie (71) het Sondag omstreeks 19:00 by die huis op sy plaas in Halfkroondrift opgedaag en geruik iets brand. “Sy 69-jarige vrou was alleen by die huis en in die bed, aangesien sy herstel van ŉ beroerte,” het Thakeng gesê. Troskie is dadelik na die kombuis om te kyk wat brand, maar hy kon niks sien nie. “Hy was op pad na sy vrou in die slaapkamer toe hy deur ŉ onbekende man aangeval is. Die man het ŉ vuurwapen teen sy kop gedruk.” Troskie het die ‘vuurwapen’ gegryp en besef dit is ŉ speelgoedpistool. ŉ Stoeiery het ontstaan, waartydens Troskie met ŉ ysterpyp oor die kop geslaan is. “Dr. Troskie het op die grond geval, waarna hy in die ribbes geslaan is. Hy is daarna na die slaapkamer gedwing waar ŉ ander verdagte met ŉ hoekslyper besig was om die kluis oop te sny.” Hy is op ŉ stoel vasgebind en van die geld in sy sak beroof. ŉ Pistool wat in die kluis was, is ook gebuit, waarna die verdagtes in Troskie se wit Hilux-bakkie gevlug het. “Dr. Troskie kon daarin slaag om homself los te maak en het na die pad geloop om hulp te ontbied, aangesien hy nie sy selfoon kon opspoor nie.” Die polisie is ontbied en ŉ volskaalse soektog is na die verdagtes van stapel gestuur. Volgens Thakeng het die aanvallers Natalie gedreig dat hulle haar nek met die hoekslyper sou sny as sy hulle nie vertel waar die kluis is nie. Hulle het ook ŉ graaf en byl gehad waarmee sy ook gedreig is. “Een van die egpaar se honde is ook vergiftig en het gevrek,” het Thakeng bygevoeg. Die Kroonstad-polisie ondersoek ŉ saak van huisroof. Niemand is nog in verband met die voorval in hegtenis geneem nie.